31999R1622
L 192/33
JURNALUL OFÍCIAL AL UNIUNII EUROPENE
REGULAMENTUL (CE) NR. 1622/1999 AL COMISIEI
din 23 iulie 1999
privind normele de aplicare a Regulamentului (CE) nr. 2201/96 al Consiliului referitor la sistemul de depozitare care se aplică strugurilor uscați neprelucrați și smochinelor uscate neprelucrate
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2201/96 al Consiliului din 28 octombrie 1996 privind organizarea comună a pieței în sectorul produselor prelucrate pe bază de fructe și legume (1), modificat de Regulamentul (CE) nr. 2199/97 (2), în special articolul 9 alineatul (8),
(1)
întrucât articolul 9 din Regulamentul (CE) nr. 2201/96 prevede un sistem de depozitare pentru strugurii uscați neprelucrați și pentru smochinele uscate neprelucrate în ultimele două luni ale anilor de comercializare respectivi ai acestor două produse, cuprinzând un sistem de aprobare a agențiilor de depozitare și de plată către acestea a unui ajutor pentru depozitare și a unei compensații financiare; întrucât trebuie stabilite condițiile pe care agențiile de depozitare trebuie să le îndeplinească pentru a fi aprobate, în special în ceea ce privește mijloacele care vor fi utilizate pentru a garanta buna conservare a produsului depozitat;
(2)
întrucât trebuie stabilite cerințele de calitate și de prezentare a produsului oferit pentru depozitare astfel încât să asigure condiții optime de realizare a respectivei operații și să evite de a face din depozitare o piață mai atrăgătoare decât debușeurile comerciale; întrucât aceste noi cerințe trebuie introduse la sfârșitul unei perioade de tranziție pentru a permite adaptarea treptată a producției; întrucât durata acestei perioade de tranziție trebuie să țină seama de particularitățile fiecărui sector;
(3)
întrucât, ținând seama de normele aplicabile pentru plata ajutorului pentru cultivarea strugurilor uscați prevăzut la articolul 7 din Regulamentul (CE) nr. 2201/96 și a ajutorului pentru producție pentru smochinele uscate prevăzut la articolul 2 din același regulament, trebuie să fie limitat accesul la sistemul de depozitare doar la organizațiile de producători și, în cazul strugurilor neprelucrați, și la prelucrători, dat fiind că depozitarea și/sau comercializarea acestor produse neprelucrate sunt asigurate de către organizațiile de producători și prelucrători;
(4)
întrucât trebuie să fie precizate procedurile de comercializare a produselor deținute de către agențiile de depozitare și destinația lor astfel încât să fie apărate interesele financiare ale Comunității, lăsând însă statelor membre responsabilitatea de a stabili modalitățile tehnice ale acestei comercializări;
(5)
întrucât trebuie stabilită periodicitatea pentru prezentarea cererii de ajutor pentru depozitare și a cererii de compensare financiară; întrucât o periodicitate lunară ține seama de interesele agențiilor de depozitare fără a îngreuna excesiv sistemul din punct de vedere administrativ;
(6)
întrucât dispozițiile prezentului regulament înlocuiesc, adaptându-le evoluției legislației și experienței acumulate, dispozițiile Regulamentului (CEE) nr. 626/85 al Comisiei din 12 martie 1985 privind cumpărarea, vânzarea și depozitarea, de către agențiile de depozitare, a strugurilor uscați neprelucrați și a smochinelor uscate neprelucrate (3), modificat ultima dată de Regulamentul (CE) nr. 1437/97 (4) și de Regulamentul (CE) nr. 627/85 al Comisiei din 12 martie 1985 privind ajutorul pentru depozitare și compensația financiară pentru smochinele uscate neprelucrate și strugurii uscați neprelucrați (5), modificat ultima dată de Regulamentul (CE) nr. 1922/95 (6); întrucât, pe de altă parte, prezentele dispoziții invalidează dispozițiile Regulamentelor (CEE) nr. 3263/81 din 16 noiembrie 1981 de stabilire a normelor de aplicare cu privire la vânzările prin licitație publică sau vânzările la prețuri stabilite dinainte ale strugurilor uscați și ale smochinelor uscate deținute de către agențiile de depozitare (7), (CEE) nr. 1325/84 din 14 mai 1984 de stabilire a normelor de determinare a compensației financiare în ceea ce privește strugurii uscați și smochinele uscate, pentru un an de comercializare dat (8), (CEE) nr. 1707/85 din 21 iunie 1985 privind vânzarea, de către agențiile de depozitare, a smochinelor uscate neprelucrate pentru fabricarea alcoolului (9), (CEE) nr. 3205/85 din 15 noiembrie 1985 privind vânzarea prin achiziție publică a strugurilor uscați neprelucrați destinați unor utilizări specifice (10), (CEE) nr. 682/86 din 4 martie 1986 privind vânzarea, de către agențiile de depozitare, a strugurilor uscați neprelucrați pentru fabricarea anumitor condimente (11), (CEE) nr. 3937/88 din 16 decembrie 1988 privind vânzarea, de către agențiile de depozitare, a strugurilor uscați de Corint neprelucrați pentru fabricarea pastei de struguri uscați (12) și (CEE) nr. 913/89 din 10 aprilie 1989 privind vânzarea, de către agențiile de depozitare, a strugurilor uscați neprelucrați pentru fabricarea de alcool (13); întrucât trebuie, prin urmare, să fie abrogate regulamentele menționate anterior;
(7)
întrucât măsurile prevăzute în prezentul regulament sunt în conformitate cu avizul Comitetului de gestiune a produselor prelucrate pe bază de fructe și legume,
ADOPTĂ PREZENTUL REGULAMENT:
Articolul 1
În conformitate cu articolul 9 din Regulamentul (CE) nr. 2201/96, statele membre aprobă, la cerere, agențiile de depozitare:
(a)
care dispun de instalații de depozitare corespunzătoare; în cazul strugurilor uscați neprelucrați, aceste instalații trebuie să fie cel puțin echivalente cu cele cerute în conformitate cu Regulamentul (CE) nr. 1621/1999 al Comisiei (14) articolul 4 alineatul (2) litera (a) a cincea liniuță și litera (b) prima liniuță, pentru înscrierea în registrul prevăzut la articolul 4 alineatul (1) din regulamentul menționat anterior;
(b)
care dispun de mijloacele tehnice și umane pentru a asigura gestionarea produselor cumpărate în conformitate cu articolul 9 din Regulamentul (CE) nr. 2201/96;
(c)
care se angajează în scris să se conformeze dispozițiilor comunitare și naționale pentru exercitarea activității lor de agenție de depozitare. Acest angajament privește în special respectarea obligației de a efectua o depozitare a produselor cumpărate separată în localuri distincte și de a ține o contabilitate separată pentru produsele respective.
Articolul 2
(1) Agențiile de depozitare cumpără în conformitate cu articolul 9 alineatele (1) și (2) din Regulamentul (CE) nr. 2201/96:
-
strugurii uscați neprelucrați care le sunt oferiți în fiecare an de la 1 iulie la 31 august, în limita cantității precizate la articolul 9 alineatul (1) al doilea paragraf din regulamentul menționat anterior;
-
smochinele uscate neprelucrate care le sunt oferite în fiecare an de la 1 iunie la 31 iulie
provenind din anul de comercializare în curs.
(2) Produsele sunt livrate agențiilor de depozitare în cutii de plastic care pot fi stivuite; totuși, cu titlu tranzitoriu, ele pot fi livrate în recipiente corespunzătoare, până la sfârșitul anului de comercializare 2001/2002, în ceea ce privește strugurii uscați neprelucrați, și până la sfârșitul anului de comercializare 2003/2004, în ceea ce privește smochinele uscate neprelucrate.
Produsele livrate trebuie să fie:
-
în ceea ce privește strugurii uscați neprelucrați, în conformitate cu cerințele minime cuprinse în anexa la Regulamentul (CE) nr. 1621/1999;
-
în ceea ce privește smochinele uscate neprelucrate, în conformitate cu cerințele minime cuprinse în anexa la Regulamentul (CE) nr. 1573/1999 al Comisiei (15) (caracteristicile smochinelor) și să aibă un calibru minim
-
de 180 de fructe/kg până la sfârșitul anului de comercializare 2003/2004 și
-
de 150 de fructe/kg pentru anii comerciali următori.
Articolul 3
(1) Pentru orice cumpărare efectuată de către agenția de depozitare, se încheie un contract între aceasta și un vânzător. Vânzătorii sunt fie prelucrătorii, fie organizațiile de producători recunoscute sau recunoscute prealabil în conformitate cu Regulamentul (CE) nr. 2200/96.
Totuși, cu titlu tranzitoriu, pot fi de asemenea vânzători:
-
în cazul smochinelor uscate neprelucrate, până la sfârșitul anului de comercializare 2001/2002, producătorii care nu aparțin unei organizații de producători;
-
în cazul strugurilor uscați neprelucrați, pentru anul de comercializare 1999/2000, formele de asociație a producătorilor prevăzute la articolul 13 alineatul (2) litera (a) din Regulamentul (CE) nr. 1621/1999.
Contractul se încheie cu cel puțin două săptămâni înainte de data livrării și cuprinde în special:
(a)
numele și adresa contractanților;
(b)
cantitatea aproximativă de produse uscate neprelucrate care va fi livrată;
(c)
adresa la care produsele vor fi livrate;
(d)
data livrării.
Agențiile de depozitare transmit fără întârziere copia contractului autorității naționale competente. Ele păstrează dovada acestei trimiteri.
(2) Preluarea produsului de către agenția de depozitare are loc înainte de expirarea termenului prevăzut la articolul 2 alineatul (1). Dacă vânzătorul și agenția de depozitare nu reușesc să cadă de acord asupra greutății sau calității produsului, se procedează la o cântărire și la o eșantionare suplimentară în prezența unui reprezentant al autorității naționale competente. În cazul unui produs care nu corespunde cerințelor de calitate prevăzute la articolul 2 alineatul (2), contractul se anulează pentru cantitățile necorespunzătoare; vânzătorul despăgubește agenția de depozitare în conformitate cu dispozițiile naționale.
(3) În cazul în care agenția de depozitare este și vânzător, contractul precizat la alineatul (1) se consideră încheiat atunci când un document care indică datele menționate la respectivul alineat literele (b), (c) și (d) este transmis autorității naționale competente cu cel puțin două săptămâni înainte de expirarea termenelor precizate la articolul 2 alineatul (1). Preluarea produselor respective de către agenția de depozitare, care cuprinde și operațiile de cântărire și de control al calității, este efectuată în prezența unui reprezentant al autorității naționale competente.
Articolul 4
(1) Produsele deținute de agențiile de depozitare sunt comercializate de către autoritatea competentă care a dat aprobarea. Vânzarea se face prin achiziție publică sau prin achiziție publică permanentă însoțită, dacă este cazul, de un preț minim de achiziție publică, după cum urmează:
(a)
smochinele uscate neprelucrate sunt vândute în scopul unei utilizări industriale specifice care trebuie precizată în anunțul de participare;
(b)
strugurii uscați neprelucrați sunt vânduți în scopul producerii de stafide până la sfârșitul lunii februarie care urmează cumpărării lor și al unei utilizări industriale specifice care trebuie precizată în anunțul de participare, după această dată.
(2) Utilizările industriale specifice menționate la alineatul (1) sunt în special cele care privesc producerea de alimente pentru animale ținând de codul NC 2309, fabricarea de surogate de cafea ținând de codul NC 2101 30 și fabricarea de alcool ținând de codul NC 2208. Statele membre pot autoriza alte utilizări industriale după ce au comunicat Comisiei justificările economice ale alegerii lor și dispozițiile privind controlul acestor noi utilizări.
Articolul 5
(1) În zece zile de la data precizată la articolul 2 alineatul (1) și, în cazul strugurilor uscați neprelucrați, înainte de 10 martie pentru cantitățile nevândute la sfârșitul lunii februarie, autoritatea competentă comunică la Comisie:
-
cantitățile de produse uscate neprelucrate preluate sau nevândute, cu indicarea agenției de depozitare care deține produsul;
-
o analiză a situației piețelor posibile, ținând seama de necesitatea de a menține echilibrul pieței, și propunerea sa, în special în ceea ce privește debușeul/debușeele ales/alese, ritmul de vânzare în caz de achiziție publică permanentă și eventuala stabilire prealabilă a unui preț minim de achiziție publică;
-
o copie a anunțului de participare sau pentru achiziție publică permanentă;
-
o copie a dispozițiilor naționale cu privire la procedurile de achiziție publică în cadrul prezentului regulament. Aceste dispoziții se referă în special la:
(i)
mijloacele care asigură publicitatea anunțurilor de participare;
(ii)
angajamentele care trebuie luate de către ofertanți;
(iii)
nivelurile stabilite pentru garanția pentru participare și pentru garanția specială precizate la alineatul (7) al doilea paragraf și respectiv la alineatul (3) al doilea paragraf din articolul 9 din Regulamentul (CE) nr. 2201/96;
(iv)
procedura de examinare a ofertelor și de desemnare a beneficiarilor achiziției publice;
(v)
condițiile de executare sau de eliberare a garanțiilor;
(vi)
modalitățile de preluare de către cumpărător și plata prețului de cumpărare;
(vii)
modalitățile de control al destinației industriale specifice.
(2) Autoritatea competentă informează fără întârziere Comisia și agenția de depozitare respectiv cu privire la rezultatele achiziției publice sau ale achiziției publice parțiale.
În termen de zece zile de la sfârșitul anului de comercializare, autoritatea competentă transmite Comisiei un raport privind condițiile de piață care au prevalat la vânzarea cantităților din depozit, eventualele dificultăți întâlnite și cantitățile nevândute și, în sfârșit, modalitățile de vânzare a cantităților rămase.
Articolul 6
(1) Agențiile de depozitare țin o contabilitate detaliată a mișcărilor produselor intrate în depozit și ale produselor ieșite din depozit.
(2) Strugurii uscați neprelucrați care se găsesc în depozit până la sfârșitul lunii februarie care urmează preluării lor sunt depozitați și manipulați astfel încât să fie păstrată calitatea lor fizică și igienică inițială.
(3) Smochinele uscate neprelucrate, la intrarea lor în depozit, precum și strugurii uscați neprelucrați, începând cu data de 1 martie care urmează preluării lor, sunt depozitați și manipulați ca produse destinate unei utilizări industriale specifice.
(4) Statele membre definesc manipulările și alte tratamente necesare la depozitare.
Articolul 7
(1) Ajutorul pentru depozitare precizat la articolul 9 alineatul (4) din Regulamentul (CE) nr. 2201/96 se stabilește pe zi de depozitare. Zilele de intrare sau de ieșire a produsului din depozit sunt considerate ca făcând parte din perioada respectivă de depozitare.
(2) Două rate de ajutor sunt stabilite pentru strugurii uscați neprelucrați provenind din același an de comercializare. Prima rată se aplică la produsele depozitate până la sfârșitul lunii februarie care urmează cumpărării lor. Cealaltă rată se aplică produselor depozitate dincolo de această dată în limita perioadei de depozitare maxime stabilite la articolul 9 alineatul (4) din Regulamentul (CE) nr. 2201/96. Pentru stabilirea celei de a doua rate de ajutor, se ține seama de cele mai mici cerințe de depozitare aplicabile în cursul perioadei începând cu data de 1 martie care urmează preluării lor, în conformitate cu articolul 6 alineatul (3) din prezentul regulament.
Articolul 8
(1) Cererile de ajutor pentru depozitare sunt înaintate de către agenția de depozitare autorității competente cel mai târziu în a cincea zi a fiecărei luni și se referă la luna precedentă.
(2) Ele cuprind în special:
-
indicarea cantităților pentru care se solicită ajutorul și a numărului de zile de depozitare efectivă;
-
cantitatea în depozit în prima și în ultima zi ale lunii pentru care se solicită ajutorul, fără scăderea eventualelor pierderi naturale.
Articolul 9
(1) Cererile privind compensarea financiară prevăzută la articolul 9 alineatul (5) din Regulamentul (CE) nr. 2201/96 sunt înaintate de către agențiile de depozitare autorității competente cel mai târziu în a cincea zi a fiecărei luni pentru cantitățile vândute în cursul lunii precedente, în același timp cu cererea de ajutor pentru depozitare prevăzută la articolul 8.
(2) Ele cuprind în special indicarea cantităților vândute în cursul lunii respective, repartizate în funcție de prețul de vânzare. Cererile privind ultima vânzare a cantităților preluate pentru un an de comercializare includ cantitățile reprezentate de pierderile naturale. Aceste pierderi sunt asimilate cantităților vândute în limita a 0,5 % din cantitatea medie din depozit pe lună.
(3) Valoarea compensației financiare este calculată în conformitate cu articolul 9 alineatul (5) din Regulamentul (CE) nr. 2201/96.
Articolul 10
(1) Autoritatea competentă a statului membru care a dat aprobarea agenției de depozitare efectuează controale la fața locului după cum urmează:
(a)
în cazul strugurilor uscați neprelucrați, în perioada cuprinsă între preluarea lor și sfârșitul lunii februarie din anul următor, se verifică pe cel puțin 20 % din cantitățile intrate în depozit și cel puțin o dată pentru fiecare agenție de depozitare, ținerea corectă a contabilității, condițiile de depozitare și calitatea produsului depozitat;
(b)
în cazul smochinelor uscate neprelucrate, se verifică prin controale sistematice efectuate în momentul preluării conformitatea produsului cu cerințele minime de calitate;
(c)
pentru cel puțin 10 % din cantitățile aflate în depozit, se verifică exactitatea informațiilor cuprinse în cererile de ajutor pentru depozitare și în cererile de compensație financiară.
(2) Autoritatea competentă retrage aprobarea atunci când una dintre condițiile în virtutea cărora a fost dată nu mai este îndeplinită; în acest caz, nici un ajutor pentru depozitare și nici o compensație financiară nu sunt plătite pentru anul de comercializare în curs iar sumele deja plătite sunt rambursate cu o dobândă majorată, calculată în funcție de perioada scursă între plată și rambursare.
Rata acestei dobânzi este cea aplicată de Institutul Monetar European la operațiile sale în ECU, publicată în Jurnalul Oficial al Comunităților Europene, seria C, în vigoare la data plății care nu trebuia efectuată, majorată cu trei la sută.
Articolul 11
Regulamentele (CEE) nr. 3263/81, (CEE) nr. 1325/84, (CEE) nr. 626/85, (CEE) nr. 627/85, (CEE) nr. 1707/85, (CEE) nr. 3205/85, (CEE) nr. 682/86, (CEE) nr. 3937/88 și (CEE) nr. 913/89 se abrogă.
Articolul 12
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Se aplică începând cu anul de comercializare 1999/2000.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 iulie 1999.